b'\n_START_ARTICLE_\nMarder I\n_START_SECTION_\n7,5 cm Pak 40(Sf) auf Gesch\xc3\xbctzwagen 39H(f)\n_START_PARAGRAPH_\nWehrmachti koosseisu kuuluvate prantsuse tankide arv v\xc3\xa4henes pidevalt, ning 1942. aastal koondati allesj\xc3\xa4\xc3\xa4nud Hotchkissid Prantsuse territooriumile, kus sai nende remondiks kasutada kohalike ettev\xc3\xb5tete v\xc3\xb5imsusi ja personali. 1943. aasta maiks oli sakslaste k\xc3\xa4sutuses veel keskeltl\xc3\xa4bi 350 \xc3\xbcsna p\xc3\xa4evi n\xc3\xa4inud Hotchkiss t\xc3\xbc\xc3\xbcpi tanki, mis lahingulises m\xc3\xb5ttes ei kujutanud endast enam erilist ohtu. Nende masinate veermikele otsustati ehitada liikursuurt\xc3\xbckid, tornid aga kasutati \xc3\xa4ra Atlandi valli kindlustustel. Hotchkissi veermikule otsustati ehitada kahte t\xc3\xbc\xc3\xbcpi liikursuurt\xc3\xbckke, esimene neist relvastati 105\xc2\xa0mm kerge haubitsaga ning teine 75\xc2\xa0mm tankit\xc3\xb5rjekahuriga. \xc3\x9cmberehituseks l\xc3\xa4ksid k\xc3\xa4iku ainult H-39 veermikud, seda eelk\xc3\xb5ige v\xc3\xb5imsama mootori t\xc3\xb5ttu, kui ka sellep\xc3\xa4rast, et sellel puudusid kummist bandaa\xc5\xbeid tugiratastel, mis v\xc3\xb5imaldas kergemini taluda \xc3\xbcsna tugevat kaalu suurenemist. Prantsuse trofeetankide \xc3\xbcmberehitamist liikursuurt\xc3\xbckkideks viidi l\xc3\xa4bi Pariisis ja Krefeldis 1942 aasta l\xc3\xb5pus \xe2\x80\x93 1943 aasta alguses. Oma osa masinate \xc3\xbcmberehitamisel m\xc3\xa4ngis ka firma Alkett, mis oli Saksamaal juhtivaks ettev\xc3\xb5tteks liikursuurt\xc3\xbckkide konstrueerimise alal._NEWLINE_Veermikel tugevdati esimese tugirattapaari k\xc3\xa4rusid, nende liigendikohale keevitati peale terasest lisaplaadid, seda selleks, et suurem osa lisanduvast kaalust m\xc3\xb5jus just masina esiosale. H-39 kere koosnes viiest valatud sektsioonist, mis \xc3\xbchendati omavahel poltidega: esiosa, tagaosa, alusvann, tornialune karbik ja mootorikate. Kaks viimast monteeriti \xc3\xbcmberehitamise k\xc3\xa4igus maha, allesj\xc3\xa4\xc3\xa4nud osale keevitati lahtise \xc3\xbclaosaga kast. Viimane koosnes erineva paksusega soomusplaatidest, esiosa paksus oli 34\xc2\xa0mm, k\xc3\xbcljed 20\xc2\xa0mm ja tagumine sein 10\xc2\xa0mm. K\xc3\xbcljed koosnesid kahtepidi kaldus plaatidest, mis andis soomustornile kirstu meenutava kuju. Tagumises seinas olid suured, kahe poolega uksed meeskonna sisenemiseks ja v\xc3\xa4ljumiseks, samuti ka lahingumoona laadimiseks. Kuuesilindriline Hotchkissi mootor, mis p\xc3\xa4rast algse soomuskatte demonteerimist oli j\xc3\xa4\xc3\xa4nud ilma katteta, \xc3\xbcmbritseti metallist kastiga. Kuna soomuskarbik oli pealt avatud, siis radiaatori jahutus\xc3\xb5hk v\xc3\xb5eti otse meeskonnaruumist, jahutus\xc3\xb5hu v\xc3\xa4ljumiseks olid tagumise seina alumises osas v\xc3\xb5red, kust v\xc3\xa4ljus ka v\xc3\xa4ljalaskes\xc3\xbcsteemi summuti. Esiosas asuv juhiluuk keevitati kinni, juht sisenes ja v\xc3\xa4ljus nagu \xc3\xbclej\xc3\xa4\xc3\xa4nud meeskondki, tagumiste uste kaudu. Juhi n\xc3\xa4o ees asuvasse soomusplaati monteeriti v\xc3\xa4ike luuk vaatepiluga. Kahur, mis asus vahetult juhi istme kohal, paiknes spetsiaalsel alusel. Liikursuurt\xc3\xbckkide relvastamiseks ei kasutatud uusi, vaid juba kasutuses olnud kahureid PaK 40, mis monteeriti masinatele ilma mingite muudatusteta. Kahuri pealemonteerimiseks l\xc3\xb5igati suurt\xc3\xbcki alumine osa maha koos rataste ja tugede kinnitusega. Keevitati kokku metallist konstruktsioon, mis toetus veermiku porilaudade kohale, moodustades sillataolise tumba, otse selle all asus juhi pea. Liikursuurt\xc3\xbcki horisontaalne laskesektor nii vasakule, kui ka paremale oli 30 kraadi, vertikaalne sektor aga \xe2\x88\x925 kuni +22 kraadi._NEWLINE_Meeskonda kuulusid juht, komand\xc3\xb6r, sihtur ja laadija. Komand\xc3\xb6r istus kahurist paremal ja omas \xc3\xbcmbruse j\xc3\xa4lgimiseks k\xc3\xa4\xc3\xa4rpikksilma, samuti oli tema k\xc3\xa4sutuses enesekaitseks m\xc3\xb5eldud kuulipilduja MG 42. Sihtur asus kahurist vasakul, tema k\xc3\xb5rval olid raadiojaamad Fu 5 ja Fu 2, nende taga asetses bensiinipaak. Laadija asukoht oli kahuri taga._NEWLINE_T\xc3\xa4nap\xc3\xa4evani on s\xc3\xa4ilinud \xc3\xbcks Hotchkissi veermikule ehitatud ja PaK 40-ga relvastatud liikursuurt\xc3\xbckk, mis varem asus Belgias, Arloni linnas paiknevas V\xc3\xb5idu Memoriaalmuuseumis, kuid mille kollektsioon osteti 2000. aasta paiku Dean V. Kruse poolt ja n\xc3\xbc\xc3\xbcd asub masin Ameerikas, paari tunni tee kaugusel Indianapolisest.'